钦定古今图书集成/明伦汇编/官常典/第642卷 > 陶侃
## 钦定古今图书集成/明伦汇编/官常典/第642卷 > 陶侃

按《晋书》本传，“侃字士行，本鄱阳人也。吴平，徙家庐江
之寻阳。庐江太守张夔召为督邮，领枞阳令，有能名，
迁主簿。会州部从事之郡，欲有所按，侃闭门部勒诸
吏，谓从事曰：‘若鄙郡有违，自当明宪直绳，不宜相逼。
若不以礼，吾能御之’。从事即退。夔妻有疾，将迎医于
数百里。时正寒雪，诸纲纪皆难之，侃独曰：‘资于事父
以事君。小君犹母也，安有父母之疾而不尽心乎’？”乃
请行。众咸服其义。长沙太守万嗣过庐江，见侃虚心
敬悦，曰：“君终当有大名。”命其子与之结友而去。夔察
侃为孝廉，至洛阳，数诣张华。华初以远人不甚接遇。
侃每往，神无忤色。华后与语，异之，除郎中。